b'\n_START_ARTICLE_\nNurmij\xc3\xa4rvi (Rautj\xc3\xa4rvi)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 990 hehtaaria eli 9,9 km\xc2\xb2. Se on 5,6 kilometri\xc3\xa4 pitk\xc3\xa4 ja 4,8 kilometri\xc3\xa4 leve\xc3\xa4. J\xc3\xa4rvell\xc3\xa4 ei ole suurta j\xc3\xa4rvenselk\xc3\xa4\xc3\xa4, sill\xc3\xa4 Suurisaari sijaitsee keskell\xc3\xa4 j\xc3\xa4rve\xc3\xa4. Sen kaakkoispuolelle j\xc3\xa4\xc3\xa4 Kummiinselk\xc3\xa4, lounaispuolelle Nikonselk\xc3\xa4 ja pohjoinen osa j\xc3\xa4rve\xc3\xa4 muodostaa saarea kiert\xc3\xa4v\xc3\xa4n saarettoman j\xc3\xa4rvenosan. Pohjoisosaan kuuluu 1,6 kilometri\xc3\xa4 it\xc3\xa4\xc3\xa4n ty\xc3\xb6ntyv\xc3\xa4 Lahdenkyl\xc3\xa4nlahti ja Haapasaaren takana siihen kuuluvat Heinlahti ja Rautlahti. Nikonsel\xc3\xa4n jakaa kahdensi osaksi yli puoli kilometri\xc3\xa4 pitk\xc3\xa4 Huiperonniemi._NEWLINE_J\xc3\xa4rvess\xc3\xa4 on laskettu olevan 41 saarta. Niiden yhteispinta-ala on 212 ha, mik\xc3\xa4 on noin 18\xc2\xa0% j\xc3\xa4rven kokonaispinta-alasta. Vain Suurisaari on yli neli\xc3\xb6kilometrin suuruinen saari ja Pennasaari, Kummiinsaari, Haapasaari, Kuolio ja Mustasaari ovat yli hehtaarin suuruisia saaria. Muista saarista 25 saarta ovat yli aarin ja loput 10 ovat alle aarin kokoisia. Suurisaari on 1,9 kilometri\xc3\xa4 pitk\xc3\xa4 ja 1,6 kilometri\xc3\xa4 leve\xc3\xa4. _NEWLINE_J\xc3\xa4rvi on luodattu ja siit\xc3\xa4 on julkaistu syvyyskartat. Sen tilavuus on 75 miljoonaa m\xc2\xb3 eli 0,075 km\xc2\xb3. J\xc3\xa4rven keskisyvyys on 7,6 metri\xc3\xa4 ja suurin syvyys on 28,3 metri\xc3\xa4. Syvin kohta sijaitsee Suurisaaren pohjoisp\xc3\xa4\xc3\xa4ss\xc3\xa4 Antinohdan edustalla. Nikonsel\xc3\xa4n etel\xc3\xa4osassa on 24 metri\xc3\xa4 syv\xc3\xa4\xc3\xa4, Suurisaaren it\xc3\xa4puolella on l\xc3\xa4hes 20 metri\xc3\xa4 syv\xc3\xa4\xc3\xa4 ja pohjoisessa Rautlahdella on viel\xc3\xa4 24 metri\xc3\xa4 syv\xc3\xa4\xc3\xa4. Yli kymmenen metrin syv\xc3\xa4nteit\xc3\xa4 on useita eri puolella j\xc3\xa4rve\xc3\xa4._NEWLINE_J\xc3\xa4rven rantaviivan pituus on 45 kilometri\xc3\xa4, josta saarten rantaviivan yhteispituus on 16 kilometri\xc3\xa4. Sen rannat ovat p\xc3\xa4\xc3\xa4asiassa mets\xc3\xa4maata, jota yksitt\xc3\xa4iset pellot ja Kek\xc3\xa4leniemen peltoaukea rikkovat. J\xc3\xa4rven asutus on haja-asutusta, jonka lomassa on runsaasti vapaa-ajan asuntoja. Niille johtaa tiet valtatielt\xc3\xa4 6 ja yhdystielt\xc3\xa4 14898 haarautuvilta tielt\xc3\xa4. Lahdenkyl\xc3\xa4nlahdelta on matkaa Ven\xc3\xa4j\xc3\xa4n rajalle 6,5 kilometri\xc3\xa4.\n_START_SECTION_\nHistoriaa\n_START_PARAGRAPH_\nSuurisaaren l\xc3\xa4nsirannalla sijaitsee Riuttavuoren kalliomaalaus.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Vuoksen vesist\xc3\xb6ss\xc3\xa4 (vesist\xc3\xb6aluetunnus 04) Suur-Saimaan alueen (04.1) Vuoksen alueella (04.19), jonka Kostamon valuma-alue (04.195) j\xc3\xa4rvi kuuluu. J\xc3\xa4rven vedenpinnan korkeus on 95 metri\xc3\xa4 mpy._NEWLINE_Valuma-alue on vesit\xc3\xb6alueensa latvavesi\xc3\xa4 ja se saa siksi p\xc3\xa4\xc3\xa4osan vedest\xc3\xa4\xc3\xa4n omalta valuma-alueeltaan. Nurmij\xc3\xa4rven l\xc3\xa4hialueella on alle 20 yli hehtaarin kokoista j\xc3\xa4rve\xc3\xa4 tai lampea, jotka laskevat suoraan tai v\xc3\xa4lillisesti j\xc3\xa4rveen. Niist\xc3\xa4 huomattavimpia ovat Heinlahteen laskeva Ridanlampi (23 ha), jonka kautta laskevat my\xc3\xb6s Kurkilampi (5 ha) ja T\xc3\xa4ilampi (2 ha). Luoteessa Rautlahden viereen laskee S\xc3\xa4yn\xc3\xa4\xc3\xa4njoki, joka on Latvaj\xc3\xa4rven (84 ha) laskujoki. Latvaj\xc3\xa4rvi kokoaa useiden j\xc3\xa4rvien vedet S\xc3\xa4yn\xc3\xa4\xc3\xa4njokeen. Ridanlammen lt\xc3\xa4rantaan laskee Mustajoki, joka on Mustalammen (4 ha) lasku-uoma. Mustalampeen laskevat Kuoppalampi ja Kurkilampi (5 ha) yhteist\xc3\xa4 uomaa my\xc3\xb6ten ja Murronjokea my\xc3\xb6ten muun muassa Pekanm\xc3\xa4en Hatikainen (25 ha), Keski-Hatikainen (17 ha) ja Kalpialan Hatikainen (41 ha). Latvaj\xc3\xa4rven etel\xc3\xa4p\xc3\xa4\xc3\xa4h\xc3\xa4n laskee Hoikan (5 ha) laskuoja, jonka kautta tulevat my\xc3\xb6s Kankaisen (47 ha) ja Soilammen (4 ha) vedet. Kummiinsel\xc3\xa4n etel\xc3\xa4rantaan laskee yksin\xc3\xa4inen Hauklampi (2 ha)._NEWLINE_J\xc3\xa4rven laskujoki on alle 100 metri\xc3\xa4 pitk\xc3\xa4 Nikonjoki, joka putoaa vain 0,1 metri\xc3\xa4 laskiessaan viereiseen Sammaluksen ja Heraj\xc3\xa4rven yhteiseen j\xc3\xa4rvialtaaseen. N\xc3\xa4iden vedet poistuvat monen mutkan kautta Suomesta Helisev\xc3\xa4njoessa.'